अवैध डग्गामार बसों के संचालन का खेल राजधानी से लेकर फैजाबाद, गोंडा, गाजियाबाद, कौशांबी आदि सभी शहरों में चल रहा है। राजधानी में ही अवध डिपो के सामने से ही डग्‍गामार वाहन संचालित हो रहे है। ऐसा नहीं, इसकी जानकारी अधिकारियों को नहीं है लेकिन वे तमाम बहाने बताकर पल्ला झाड़ लेते हैं। शासन को पत्र भेजने का दम तो भरते हैं लेकिन पत्र की प्रति उनके पास नहीं मिलती। इसी तरह से परिवहन विभाग के प्रवर्तन अधिकारी भी इन बस आपरेटरों से हर महीने से मोटी रकम वसूल रहे हैं। यही कारण है कि जांच केवल हाईवे या दूर दराज इलाकों में होती है। अन्यथा शहर के भीतर जांच की ही नहीं जाती है। इसके चलते सिटी स्टेशन, डालीगंज बांस मंडी, केकेसी मोड़, खदरा पुल तक विभिन्न रूटों की बसों के अड्डे बन गए हैं।